Anexa IV
CAPITOLUL III Reglementari specifice

 
ART. 1
Funcțiile specifice de execuție de cancelarist relații I, II și III se transformă în funcții specifice de execuție de referent relații I și II și consilier relații I, II și III, cu încadrarea pe noile funcții a personalului care le ocupă în prezent conform vechimii și nivelului studiilor.
 ART. 2
Funcțiile specifice de execuție încadrate pe studii superioare de scurtă durată de referent relații, referent comunicații, referent protecție, curier diplomatic I și curier diplomatic II se elimină.
 
CAPITOLUL IV
Dispoziții generale
 ART. 3
(1) Salarizarea membrilor Corpului diplomatic și consular al României se face ţinându-se seama de rolul, răspunderea, complexitatea și importanța socială a funcției exercitate, de specificul activității de promovare a politicii externe a României, de pregătirea și competența profesională a diplomaților și consulilor, precum și de incompatibilitățile și interdicțiile prevăzute pentru membrii Corpului diplomatic și consular de legislația în vigoare.
(2) Salarizarea personalului care îndeplinește funcții specifice de execuție, sprijinind astfel activitatea membrilor Corpului diplomatic și consular, se face ținându-se seama de răspunderea și complexitatea crescută a activității desfășurate.
(3) Salarizarea personalului trimis în misiune permanentă în străinătate se face ținând cont de necesitatea de a compensa condițiile de viață și de muncă mai dificile decât în România, cauzate de riscurile armate, de securitate, de situația medicală sau climă, de necesitatea de a asigura un nivel de trai similar funcționarilor din țara în care se află în misiune, dacă este cazul, de dificultatea de a menține contactul și de a călători înspre și dinspre România, precum și de importanța reprezentării diplomatice și consulare, sau de altă natură.
 
ART. 4
   (1) Salariile de bază pentru membrii Corpului diplomatic și consular al României și pentru personalul care îndeplinește funcții de execuție specifice în centrala Ministerului Afacerilor Externe sunt prevăzute în prezenta anexă la capitolul II.
   (2) Ministerul Afacerilor Externe poate să aprobe ca misiunile diplomatice, oficiile consulare și institutele culturale românești din străinătate să contracteze, în limita bugetului aprobat, fără afectarea schemei de personal aprobate activității de bază și a fondului de salarii al ministerului, persoane fizice, cetățeni români sau străini, de pe plan local ori persoane nesalariate din cadrul acestor reprezentanțe, cu respectarea legislației din țara respectivă. Sumele acordate pentru activitatea prestată se stabilesc în raport cu nivelul studiilor, cu munca depusă și cu timpul efectiv lucrat, iar cuantumul net al acestora nu poate depăși cuantumul salariilor în valută acordate membrilor misiunilor diplomatice, oficiilor consulare și institutelor culturale românești din străinătate calculate prin raportare la nivelul coeficienților prevăzuți la art. 7 al anexei IV conform metodologiei aprobate prin ordin al ministrului afacerilor externe.
   (3) De sporul de 25% prevăzut la art. 17 din prezenta lege, aplicat asupra salariului de bază în străinătate, beneficiază și personalul trimis în misiune permanentă în străinătate care răspunde în mod obișnuit la urgențele consulare între orele 22,00 și 6,00, ora locală, pentru orele lucrate în acest interval. Condițiile de acordare a acestui spor personalului trimis în misiune în străinătate sunt stabilite prin ordin al ministrului afacerilor externe.

 ART. 5
Salariile de bază pentru membrii Corpului diplomatic și consular al României și personalul care ocupă funcții de execuție specifice în centrala Ministerului Afacerilor Externe și care exercită funcții de conducere sunt cele prevăzute în prezenta anexă la capitolul I.
 
ART. 6
Personalul trimis în misiune permanentă la misiunile diplomatice, la oficiile consulare și la institutele culturale românești din străinătate de către Ministerul Afacerilor Externe, precum și de către celelalte autorități ale administrației publice centrale, are dreptul la salariul în străinătate, potrivit legii.
 
CAPITOLUL V
Salariul de bază în străinătate
 
ART. 7
(1) Salariul de bază lunar în străinătate, calculat la zile calendaristice, se stabilește prin înmulțirea coeficienților de ierarhizare a funcțiilor, conform Nomenclatorului funcțiilor și coeficienților de ierarhizare pentru determinarea salariilor de bază pentru personalul trimis în misiune permanentă în străinătate prevăzut la art. 9, cu baza de calcul pentru țara în care își desfășoară activitatea personalul trimis în misiune permanentă la misiunile diplomatice, la oficiile consulare și la institutele culturale românești din străinătate de către Ministerul Afacerilor Externe, precum și de către celelalte autorități ale administrației publice centrale. 
(2) Baza de calcul menționată la alin. (1), corespunzătoare coeficientului de ierarhizare 1,00 pentru fiecare țară în care personalul trimis în misiune permanentă în străinătate își desfășoară activitatea, se stabilește prin înmulțirea coeficientului țării respective cu valoarea de referință.
(3) Coeficienții de țară se stabilesc și se actualizează anual prin hotărâre a Guvernului, la propunerea Ministerului Afacerilor Externe, până la data de 1 mai a fiecărui an pentru următorul an.
(4) Coeficienții de țară sunt calculați pe baza a patru factori, respectiv securitatea și riscul medical, costul vieții, factori geografici și importanța strategică a reprezentării.
(5) Factorii menționați la alin. (4) sunt cuantificați de centrala Ministerului Afacerilor Externe ținând cont de surse publice de referință.
(6) Sursele publice de referință menționate la alin. (5) și ponderările celor patru factori sunt stabilite prin ordin al ministrului afacerilor externe.
 
ART. 8
(1) Salariul de bază lunar în străinătate calculat conform art. 7, se plătește în valută la cursul mediu lei-valută calculat de Banca Națională a României pentru luna anterioară plății salariului.
(2) Valută în care se face plata salariului menționat la alin. (1) este stabilită anual prin ordin al ministrului afacerilor externe pentru fiecare stat până la data de 1 mai a fiecărui an pentru următorul an.
 
ART. 9
Nomenclatorul funcțiilor și coeficienților de ierarhizare pentru determinarea salariilor de bază în străinătate
 
	Nr. crt.
	Funcţia de încadrare la misiune
	Nivelul studiilor
	Coeficientul de ierarhizare

	1
	Ambasador-şef de misiune
	S
	6,60

	2
	Ambasador de carieră, Consul general – șef al unui consulat general, însărcinat cu afaceri, însărcinat cu afaceri ad interim
	S
	6,27

	3
	Prim-colaborator, ministru plenipotenţiar, atașat al apărării principal, militar, aero și naval, consul general de carieră, consul – șef al unui consulat de carieră
Funcţii de reprezentant militar prevăzute cu gradul de general-locotenent/general-maior în structuri de reprezentare naţionale şi funcţii în structuri NATO/UE/OSCE/ONU prevăzute cu gradul de general-locotenent/general-maior; şef secţiune apărare
	S
	6,16

	4
	Ministru consilier, consul de carieră, gerant interimar, viceconsul – șef al unui viceconsulat de carieră, reprezentant diplomatico-militar pe lângă organizaţiile internaţionale, director institut cultural, ataşat al apărării 
Funcţii militare în structuri de reprezentare naţională şi în structuri NATO/UE/OSCE/ONU prevăzute cu gradul de general de brigadă
	S
	6,05

	5
	Consilier diplomatic, viceconsul clasa I, șef serviciu administrativ, economist principal, consilier economic clasa I, ataşat al apărării adjunct, ataşat de afaceri interne clasa I, ataşat pe probleme de muncă şi sociale clasa I, şef birou presă clasa I, director adjunct institut cultural
Funcţii militare în structuri de reprezentare naţională şi în structuri NATO/UE/OSCE/ONU prevăzute cu gradul de colonel
	S
	4,84

	6
	Secretar I clasa I, viceconsul clasa a II-a, consilier economic clasa a II-a, ataşat apărare clasa a II-a, ataşat de afaceri interne clasa a II-a, ataşat pe probleme de muncă şi sociale clasa a II-a, şef birou presă clasa a II-a, reprezentant militar
Funcţii militare în structuri de reprezentare naţională şi în structuri NATO/UE/OSCE/ONU prevăzute cu gradul de locotenent-colonel
Funcţii de personal civil contractual a Ministerului Apărării Naţionale în structuri de reprezentare naţionale prevăzute cu studii superioare
	S
	4,62

	7
	Secretar I clasa a II-a, secretar economic I clasa I, economist, ataşat apărare adjunct clasa I, ataşat de afaceri interne adjunct clasa I, ataşat pe probleme de muncă şi sociale adjunct clasa I, ataşat principal comunicaţii clasa I
Funcţii militare în structuri de reprezentare naţională şi în structuri NATO/UE/OSCE/ONU prevăzute cu gradul de maior
	S
	4,18

	8
	Secretar II clasa I, secretar economic I clasa a II-a, ataşat apărare adjunct clasa a II-a, ataşat de afaceri interne adjunct clasa a II-a, ataşat pe probleme de muncă şi sociale adjunct clasa a II-a, consul clasa a II-a, ataşat principal comunicaţii clasa a II-a
Funcţii militare în structuri de reprezentare naţională şi în structuri NATO/UE/OSCE/ONU prevăzute cu gradul de căpitan
	S
	4,07

	9
	Secretar II clasa a II-a, secretar economic II clasa I, economist clasa I, şef birou turism clasa I, ataşat comunicaţii I clasa I
	S
	3,85

	10
	Secretar III clasa I, secretar economic II clasa a II-a, corespondent de presă clasa I, economist clasa a II-a, ataşat comunicaţii I clasa a II-a
Funcţii militare în structuri de reprezentare naţională şi în structuri NATO/UE/OSCE/ONU prevăzute cu gradul de sublocotenent/locotenent
	S
	3,74

	11
	Secretar III clasa a II-a, agent consular clasa I, secretar economic III clasa I, secretar militar, consilier relaţii clasa I, referent principal relaţii clasa I, şef birou turism clasa a II-a, corespondent de presă clasa a II-a, ataşat comunicaţii II clasa I; documentarist în secţiunea apărare
	S
	3,63

	12
	Atașat diplomatic clasa I, agent consular clasa a II-a, secretar economic III clasa a II-a, consilier relaţii clasa a II-a, referent principal relaţii clasa a II-a, ataşat comunicaţii II clasa a II-a
	S
	3,41

	13
	Ataşat diplomatic clasa a II-a, referent relaţii clasa I, bibliotecar principal, ataşat comunicaţii III clasa I, ataşat pe probleme de muncă şi sociale adjunct clasa I, referent principal protecţie clasa I
	S
	3,19

	14
	Referent relaţii clasa a II-a, ataşat comunicaţii III clasa a II-a, ataşat pe probleme de muncă şi sociale adjunct clasa a II-a, referent principal protecţie clasa a II-a, secretar-contabil
Funcţii în cadrul structurilor de reprezentare naţională sau a structurilor NATO/UE/OSCE/ONU prevăzute cu gradul de plutonier-major - plutonier adjutant principal/maistru militar clasa a II-a - maistru militar principal.
	S
	3,08

	15
	Referent principal de specialitate, secretar militar II
Funcţii în cadrul structurilor de reprezentare naţională sau a structurilor NATO/UE/OSCE/ONU prevăzute cu gradul de sergent-plutonier/maistru militar clasa a V-a - maistru militar clasa a III-a
Funcţii de personal civil contractual al Ministerului Apărării Naţionale în structuri de reprezentare naţională prevăzute cu studii medii
	M
	2,97

	16
	Contabil principal, referent transmitere, funcţionar consular principal

	M
	2,86

	17
	Contabil, cancelarist, bibliotecar, funcţionar consular
	M
	2,75

	18
	Secretar-dactilograf principal, referent de specialitate I, referent protecţie I
	M
	2,75

	19
	Intendent I, referent de specialitate II, referent protecţie II
	M
	2,53

	20
	Secretar-dactilograf, referent relaţii II, intendent II
	M; G
	2,42

	21
	Şofer I, muncitor calificat I
	M; G
	2,31

	22
	Şofer II, muncitor calificat II
Funcţii de soldaţi şi gradaţi voluntari în cadrul structurilor de reprezentare naţională sau a structurilor NATO/UE/OSCE/ONU
	G
	1,98

	23
	Portar
	G
	1,87

	24
	Îngrijitor
	G
	1,76


 
CAPITOLUL VI
Alte drepturi salariale ale personalului trimis în misiune permanentă în străinătate
 
ART. 10 
(1) Personalul trimis în misiune permanentă la misiunile diplomatice, la oficiile consulare şi la institutele culturale româneşti din străinătate de către Ministerul Afacerilor Externe, precum şi de către celelalte autorități ale administrației publice centrale, denumite în continuare unităţi trimiţătoare, are dreptul, în condiţiile prevăzute de prezenta anexă, la:
a) o indemnizaţie lunară în valută pentru îndeplinirea unor atribuţii, altele decât cele specifice funcţiei pe care este încadrat;
b) o indemnizaţie lunară în valută pentru şefii de misiune, atașații de apărare, atașații de afaceri interne, atașații pe probleme de muncă și sociale, consilierii economici, acreditaţi în mai multe ţări;
c) o indemnizaţie lunară în valută pentru soţia/soţul aflată/aflat în întreţinere permanentă în străinătate;
d) o indemnizaţie lunară în valută pentru copiii minori aflaţi în întreţinere permanentă în străinătate, până la împlinirea vârstei de 18 ani;
e) o indemnizaţie lunară în valută pentru plata taxei de şcolarizare pentru fiecare copil care urmează forme de învăţământ preuniversitar sau universitar în ţara în care îşi desfăşoară activitatea părintele, până la împlinirea vârstei de 18 ani sau până la terminarea studiilor preuniversitare ori universitare, dar nu mai târziu de împlinirea vârstei de 26 de ani;
f) o indemnizaţie pentru cheltuielile de instalare în străinătate, al cărei cuantum se situează la nivelul unui salariu de bază în străinătate;
g) o indemnizaţie lunară în lei pentru soţia/soţul aflată/aflat în întreţinere în ţară;
h) o indemnizaţie lunară în lei pentru fiecare copil aflat în întreţinere în ţară, până la împlinirea vârstei de 18 ani sau până la terminarea studiilor preuniversitare ori universitare, dar nu mai târziu de împlinirea vârstei de 26 de ani;
i) o indemnizaţie lunară în lei, pe familie, pentru acoperirea cheltuielilor de întreţinere a locuinţei în ţară;
j) o indemnizaţie anuală de reprezentare în valută, pentru procurarea de efecte personale, al cărei cuantum se situează la nivelul unui salariu de bază în străinătate.
(2) În sensul prezentei legi, sunt consideraţi membri de familie aflaţi în întreţinere permanentă la misiune în străinătate soţia/soţul, titularului şi copiii minori care însoţesc personalul trimis în misiune permanentă cu o durată mai mare de un an la misiunile diplomatice, oficiile consulare şi institutele culturale, precum şi copiii minori faţă de care soţia/soţul care însoţeşte titularul are îndatorirea legală de creştere şi educare.
 
ART. 11 
(1) Personalul trimis în misiune permanentă în străinătate beneficiază la plecarea în misiune de o indemnizaţie de reprezentare în valută, inclusiv pentru cheltuielile de instalare, al cărei cuantum se situează la nivelul unui salariu de bază lunar în străinătate, pentru acoperirea primelor cheltuieli cu ocazia prezentării la post a personalului.
(2) Indemnizaţia prevăzută la alin. (4) se acordă astfel:
a) în cuantum integral, la plecarea în misiune permanentă cu durata inițială de minimum 12 luni;
b) în cuantum de 50%, la plecarea în misiune permanentă cu durata iniţială de minimum 6 luni;
c) proporțional cu durata misiunii, în cazul misiunilor cuprinse între 3 și 6 luni.
d) nu se acordă în cazul misiunilor mai mici de 3 luni.
e) Indemnizaţiile acordate potrivit prezentului articol se restituie în cazul în care durata misiunii este mai mică decât cea prevăzută la alin. (2) din motive imputabile salariaţilor în cauză.
 
ART. 12
Personalul trimis în misiune permanentă în străinătate beneficiază, pe lângă salariul de bază în străinătate și de:
a) o indemnizaţie lunară pentru şefii de misiune, atașații de apărare, atașații de afaceri interne, atașații pentru probleme de muncă și sociale acreditaţi în mai multe state, calculată în cuantum de 10% din salariul de bază lunar în străinătate, corespunzător funcţiei şi gradului diplomatic şi consular pe care sunt încadraţi;
b) o indemnizaţie lunară pentru soţia/soţul neîncadrată/neîncadrat, pe timpul cât aceasta/acesta se află în întreţinere permanentă în străinătate, reprezentând 25% din salariul de bază lunar în străinătate al soţului/soţiei, precum şi din indemnizaţia prevăzută la lit. a), acolo unde este cazul;
c) o indemnizaţie lunară corespunzătoare coeficientului 0,25 din valoarea de referință, precum şi din indemnizaţia prevăzută la lit. a), acolo unde este cazul, pentru fiecare copil minor aflat în întreţinere permanentă la misiune, până la împlinirea vârstei de 18 ani sau până la terminarea cursurilor anului şcolar în care copilul împlineşte 18 ani. Indemnizaţia nu se acordă pentru copiii care repetă anul şcolar, cu excepţia cazurilor în care repetenţia este cauzată de motive de sănătate, dovedite cu certificat medical;
d) o indemnizaţie lunară în valută pentru plata taxei de şcolarizare pentru fiecare copil până la vârsta de 26 de ani care urmează forme de învăţământ preuniversitare sau universitare în ţara unde părintele îşi desfăşoară activitatea, precum şi în situaţiile în care unităţile de învăţământ de stat percep taxe de şcolarizare. Această indemnizaţie se acordă cu condiţia promovării anului de studii precedent sau a examenelor din anul respectiv, pe bază de documente justificative şi nu poate depăşi 10.000 euro anual. Metodologia, criteriile și condițiile acordării indemnizației se stabilesc și se aprobă prin ordin al ministrului afacerilor externe.
 
ART. 13
(1) Ministerul Afacerilor Externe poate să aprobe ca misiunile diplomatice, oficiile consulare şi institutele culturale româneşti din străinătate să contracteze, în limita bugetului aprobat, fără afectarea schemei de personal aprobate activităţii de bază şi a fondului de salarii al ministerului, persoane fizice, cetăţeni români sau străini, de pe plan local ori persoane nesalariate din cadrul acestor reprezentanţe, cu respectarea legislaţiei din ţara respectivă. Sumele acordate pentru activitatea prestată se stabilesc în raport cu nivelul studiilor, cu munca depusă şi cu timpul efectiv lucrat, iar cuantumul net al acestora nu poate depăşi cuantumul salariilor în valută acordate membrilor misiunilor diplomatice, oficiilor consulare şi institutelor culturale româneşti din străinătate calculate prin raportare la nivelul coeficienţilor prevăzuţi la cap. V al prezentei anexe, conform metodologiei aprobate prin ordin al ministrului.
(2) Pe perioada cât soţiile/soţii nesalariate/nesalariaţi prestează activităţi în condiţiile alin. (1), personalul nu beneficiază de indemnizaţiile prevăzute în prezenta lege pentru soţiile/soţii nesalariate/nesalariaţi.
  
CAPITOLUL VII
Alte drepturi salariale pentru membrii Corpului diplomatic și consular al României și pentru personalul care îndeplinește funcții de execuție specifice în centrala Ministerului Afacerilor Externe
 
ART. 14
(1) Pe timpul cât urmează cursuri ori alte forme de pregătire în străinătate, pe o durată care depăşeşte 90 de zile calendaristice, membrilor Corpului diplomatic şi consular al României li se suspendă raporturile de muncă şi beneficiază de o indemnizaţie lunară de 800 lei pentru acoperirea cheltuielilor de întreţinere a locuinţei, dacă nu realizează venituri din chirii. Indemnizaţia se actualizează prin hotărâre a Guvernului.
(2) Unităţile trimiţătoare vor suporta, pentru persoanele prevăzute la alin. (1), contribuţiile la asigurările sociale prevăzute de lege, datorate atât de angajator, cât şi de angajat, în raport cu drepturile salariale corespunzătoare funcţiei de încadrare.
(3) Pe timpul participării la cursuri ori alte forme de pregătire în ţară sau în străinătate, ce nu depăşesc 90 de zile calendaristice, membrii Corpului diplomatic şi consular al României beneficiază de drepturile salariale avute.
 
ART. 15
(1) Membrii Corpului diplomatic şi consular al României și personalul încadrat pe funcții specifice de execuție beneficiază, anual, de o indemnizație de reprezentare în lei, pentru procurarea de efecte personale, al cărei cuantum se situează la nivelul salariului de bază în lei corespunzător funcției de încadrare şi a sporurilor în lei de care beneficiază.
(2) De indemnizația prevăzută la alin. (1) beneficiază, în aceleași condiții, și personalul trimis în misiune permanentă în străinătate.
(3) Condițiile de acordare a indemnizației de reprezentare se stabilesc prin ordin al ministrului afacerilor externe. 
(4) Indemnizația nu se ia în calcul la determinarea limitei sporurilor.
 
ART. 16
(1) La încadrarea în Ministerul Afacerilor Externe, membrii Corpului diplomatic şi consular al României și personalului încadrat pe funcții specifice de execuție cu domiciliul în alte localităţi din ţară decât municipiul Bucureşti beneficiază, în primul an de activitate după absolvirea studiilor, de o indemnizaţie de instalare egală cu un salariu de bază corespunzător funcţiei în care urmează să fie încadraţi, potrivit legii.
(2) Membrii Corpului diplomatic şi consular al României și personalului încadrat pe funcții specifice de execuție, care au beneficiat de indemnizaţia de instalare şi care, ulterior, au demisionat sau au încetat raporturile de muncă din motive imputabile lor, înainte de împlinirea unui an de la instalare, vor restitui, în condiţiile legii, indemnizaţia primită, calculată proporţional cu perioada rămasă până la expirarea termenului de un an.
 
ART. 17 
(1) Personalul trimis în misiune permanentă în străinătate, beneficiază, pentru deplasările efectuate în interesul serviciului în ţara de reşedinţă, în altă ţară străină decât cea de reședință sau în România, pe lângă drepturile în valută şi în lei prevăzute de prezenta lege, şi de:
a) cazare, transport şi 50% din diurnă, pentru deplasări în ţara de reşedinţă;
b) cazare, transport şi 100% din diurnă, pentru deplasări în altă ţară străină decât cea de reședință; 
c) cazare și transport pentru deplasări în România.
(2) Cazarea şi diurna se acordă în condiţiile stabilite prin prezenta lege pentru personalul care se deplasează temporar în ţările respective, calculate în funcţie de categoria de diurnă la care are dreptul, potrivit funcţiei de încadrare.
(3) Categoriile de diurnă în care se încadrează personalul trimis în misiune permanentă în străinătate sunt următoarele:
a) la categoria a II-a - şefii de misiune diplomatică, oficiu consular sau institut cultural românesc în străinătate;
b) la categoria I - restul personalului.
 
ART. 18
(1) Personalul trimis în misiune permanentă în străinătate, aflat în incapacitate temporară de muncă din cauză de boală, accident, concediu prenatal, concediu postnatal, concediu pentru risc maternal, concediu pentru îngrijirea copilului în vârstă de până la 2 ani, respectiv 3 ani în cazul copilului cu handicap, concediu pentru îngrijirea copilului bolnav, precum şi în caz de carantină, este remunerat conform funcției de încadrare în țară, conform prevederilor legale.
(2) Pe perioada concediului medical, personalul are dreptul şi la indemnizaţiile integrale în valută cuvenite pentru soţia/soţul şi copiii aflaţi în întreţinere în străinătate.
 
CAPITOLUL VIII
Concediul membrilor Corpului diplomatic şi consular al României şi personalului care îndeplineşte funcţii de execuţie specifice în centrala Ministerului Afacerilor Externe
 
ART. 19
 (1) Membrii Corpului diplomatic şi consular al României și personalul încadrat pe funcții specifice de execuție au dreptul la concediu de odihnă anual, plătit, de 30 de zile lucrătoare şi alte concedii, în condițiile legii.
(2) La determinarea indemnizației de concediu de odihnă pentru membrii Corpului diplomatic şi consular al României şi pentru personalul încadrat pe funcții de execuție specifice Ministerului Afacerilor Externe se vor lua în calcul, pe lângă salariul de bază, şi sporurile de care beneficiază, potrivit legii, în luna plecării în concediu.
 
ART. 20
(1) Membrii Corpului diplomatic şi consular al României și personalul încadrat pe funcții specifice de execuție care, în cursul anului calendaristic, nu au efectuat concediul de odihnă, integral sau parţial, îl pot efectua în anul următor, în condiţiile legii.
(2) Membrii Corpului diplomatic şi consular al României și personalului încadrat pe funcții specifice de execuție ale căror raporturi de muncă au încetat, precum şi moştenitorii celor care au decedat înainte de a fi efectuat concediul de odihnă beneficiază de compensarea în bani a concediului de odihnă neefectuat
(3) Condițiile acordării compensației în bani menționată la alin. (3) se stabilesc prin ordin al ministrului afacerilor externe.
 
ART. 21
În afara concediului de odihnă, membrii Corpului diplomatic şi consular al României și personalul încadrat pe funcții specifice de execuție au dreptul, în condiţiile legii, la zile de concediu plătit, în cazul următoarelor evenimente familiale deosebite:
a) căsătoria - 5 zile lucrătoare;
b) naşterea sau căsătoria unui copil - 3 zile lucrătoare;
c) decesul soţului/soţiei sau al unei rude ori afin până la gradul al III-lea sau a soţului/soţiei acestuia, inclusiv - 3 zile lucrătoare;
d) controlul medical anual - 3 zile lucrătoare.
 
ART. 22
(1) Membrii Corpului diplomatic şi consular al României și personalul încadrat pe funcții specifice de execuție au dreptul la concedii de studii pentru susţinerea examenelor postuniversitare şi a examenelor sau a tezei de doctorat, în cazul în care nu beneficiază de burse de doctorat.
(2) Concediul de studii se acordă pentru o perioadă de maximum 30 de zile lucrătoare anual.
(3) Concediul de studii se plăteşte în cazul în care Ministerul Afacerilor Externe apreciază că studiile sunt utile şi dacă salariatul se angajează în scris că va lucra cel puţin 3 ani în minister. În cazul nerespectării acestui angajament, acesta va restitui sumele de care a beneficiat, proporţional cu timpul rămas până la împlinirea termenului de 3 ani.
(4) Pe perioada concediului de studii se plăteşte salariul de bază corespunzător funcţiei deţinute.
 
CAPITOLUL IX
Transportul în străinătate
 
ART. 23
(1) Unitățile trimițătoare suportă integral costul transportului internațional, al transportului în țara de reședință, precum și în altă țară străină, dacă deplasarea se face în interesului serviciului, inclusiv al soțului/soției dacă cerințele de protocol impun deplasarea împreună, precum și costul cazării la hotel pentru șefii de misiuni diplomatice care nu au locuința în București, pe perioada venirii în țară sau al cazării și diurnei pentru deplasările în altă țară străină în interes de serviciu, in condițiile stabilite prin hotărâre de Guvern. 
(2) Unitățile trimițătoare suportă integral cheltuielile pentru transportul bagajelor personalului trimis în misiune permanentă în străinătate, pentru următoarele cantităţi maxime pe membru de familie, astfel:
a) 650 kg - şefii de misiune;
b) 500 kg – restul personalului.
(3) În situaţia în care ambii soţi sunt salariaţi la aceeaşi reprezentanţă, unitatea trimiţătoare suportă cheltuielile aferente transportului bagajelor familiei raportat la unul dintre soți.
(4) Decontarea cheltuielilor efectuate se face pe bază de documente justificative, în condiţiile legii, în limita tarifelor practicate de către companiile de profil.
(5) În situaţia în care personalul transportă bagajele în alte condiţii sau cu alte mijloace de transport, cheltuielile efectuate se decontează în limita sumelor rezultate, potrivit prevederilor alin. (1) şi (3).
(6) În cantităţile de bagaje personale prevăzute la alin. (1) se include şi greutatea ambalajelor şi nu se cuprind bagajele la care dau dreptul biletele de călătorie.
(7) Orice alte cheltuieli privind transportul bagajelor (manipulare, taxe de înmagazinare, asigurări etc.), altele decât cele rezultând din aplicarea tarifelor în condițiile prezentei legi, se suportă de către personalul în cauză.
(8) Costul transportului bagajelor personalului trimis în misiune permanentă în străinătate se suportă, de către unitatea trimițătoare, de la domiciliul personalului și până la misiunea diplomatică/oficiul consular la plecarea în misiune, respectiv de la misiunea diplomatică/oficiul consular și până la domiciliul personalului.
(9) Cheltuielile prevăzute la acest articol se suportă în următoarele cazuri:
a) cu ocazia plecării şi venirii definitive la şi de la post;
b) cu ocazia mutării în interesul serviciului în țara de reședință sau într-o altă ţară străină.  
(10) Unitățile trimițătoare suportă integral cheltuielile de chirie, întreținere, precum și de dotare, în cazul imobilelor aflate în proprietatea statului român, a locuinței din străinătate, costul asigurărilor sociale de sănătate, precum şi a cheltuielile medicale, îndemnizația pentru concediul de odihnă anual în valută, de 30 de zile lucrătoare, indemnizația de concediu în valută pentru evenimente familiale - căsătoria, nașterea sau căsătoria unui copil, decesul soțului/soției sau al unei rude ori afin până la gradul III sau a soțului/soției acestuia sau pentru control medical anual, în condițiile stabilite prin hotărâre de Guvern.
 
CAPITOLUL X
Alte prevederi
 
ART. 24
(1) Pe perioada în care îşi desfăşoară activitatea la misiunile diplomatice, oficiile consulare şi institutele culturale, personalul trimis în misiune permanentă în străinătate şi membrii de familie care îl însoţesc beneficiază de asistenţă medicală, pe bază de asigurare obligatorie, realizată de unitatea trimiţătoare.
(2) În situaţia în care nu se pot încheia contractele prevăzute la alin. (1), unitatea trimiţătoare suportă, în condiţiile şi în cazurile stabilite de Ministerul Sănătăţii, cheltuielile medicale pentru personalul respectiv, precum şi pentru membrii de familie ai acestuia aflaţi în întreţinere permanentă în străinătate, privind:
a) vaccinuri preventive obligatorii specifice fiecărei țări, vaccinuri și tratamente profilactice;
b) consultaţii, analize pre- şi postnatale, în caz de urgenţă, pentru mame, precum şi pentru nou-născuţi;
c) consultaţii, spitalizare, inclusiv naşteri, intervenţii chirurgicale, analize şi medicamente, numai în caz de urgenţă; internarea în spital în străinătate pentru naşteri se face numai cu aprobarea conducerii unităţilor trimiţătoare.
(3) Pe lângă cheltuielile medicale prevăzute la alin. (1) şi (2), unităţile trimiţătoare suportă, pentru personalul trimis în misiune permanentă, precum şi pentru membrii de familie ai acestuia aflaţi în întreţinere permanentă în străinătate, în condiţiile prezentei legi, cheltuielile în legătură cu decesul în străinătate, precum şi pentru aducerea în ţară a celor decedaţi.
 
ART. 25 
Unităţile trimiţătoare sunt obligate să ia măsuri ca plecarea personalului în misiune permanentă în străinătate să se facă numai pe baza unui examen medical, în condiţiile stabilite de către Ministerul Sănătăţii, din care să rezulte că starea sănătăţii acestuia îi permite desfăşurarea activităţii în ţările respective. Sunt supuşi acestui examen medical şi membrii de familie care însoţesc personalul permanent în străinătate, în condiţiile prezentei legi.
 
ART. 26 
(1) Personalul trimis în misiune permanentă în străinătate beneficiază, pe perioada cât se află în interesul serviciului în România, de:
a) salariul de bază lunar în străinătate;
b) indemnizaţiile în valută pentru soţia/soţul şi copiii rămaşi în întreţinere permanentă în străinătate, în condiţiile prezentei legi;
c) decontarea cheltuielilor aferente transportului internațional, indemnizației de deplasare dacă transportul nu se realizează pe cale aeriană, respectiv a cazării pe teritoriul României, în localitatea în care a fost dispusă deplasarea.
(2) Decontarea cheltuielilor menționate la alin. (1) lit. c) se realizează în limita baremurilor reglementate de legislația în vigoare privind unele drepturi și obligații ale personalului român trimis în străinătate pentru îndeplinirea unor misiuni cu caracter temporar.
 
Art. 27
În situaţia în care, din motive de ordin protocolar, şeful misiunii diplomatice, al oficiului consular sau al institutului cultural trebuie să se deplaseze în România sau în străinătate, în interesul serviciului, împreună cu soţia/soţul nesalariată/nesalariat, cheltuielile de transport şi de cazare pentru aceasta/acesta se decontează în aceleaşi condiţii ca şi pentru şeful misiunii.
 
ART. 28 
Misiunea permanentă în străinătate încetează în cazul suspendării contractului individual de muncă pentru creşterea copilului în vârstă de până la 2 ani sau, în cazul copilului cu handicap, până la împlinirea vârstei de 3 ani.
 
ART. 29
(1) Membrii Corpului diplomatic și consular al României și celelalte categorii de personal angajate în Ministerul Afacerilor Externe, care nu dețin locuință proprietate personală în București, nici ei și nici soțiile sau soții acestora, în situația în care nu li se poate asigura spațiu de locuit corespunzător, au dreptul la o compensație lunară pentru chirie de până la 50% din salariul de bază lunar, dar nu mai mult decât chiria prevăzută în contractul de închiriere încheiat în condițiile legii. Acest drept nu are caracter salarial și nu se impozitează. Compensarea nu se acordă în cazul în care contractul de închiriere este încheiat cu rude de gradul I sau II.
(2) În ţară, membrii Corpului diplomatic şi consular al României și personalul care îndeplinește funcții de execuție specifice în centrala Ministerului Afacerilor Externe în activitate ori pensionari, precum şi soţul sau soţia şi copiii aflaţi în întreţinerea acestora beneficiază în mod gratuit de asistenţă medicală, medicamente şi proteze, în cadrul sistemului de asigurări de sănătate specific apărării, ordinii publice, siguranţei naţionale şi autorităţii judecătoreşti, în condiţiile achitării contribuţiilor legale la sistemul de asigurări de sănătate în perioada de activitate.
(3) Condiţiile de acordare gratuită a asistenţei medicale, a medicamentelor şi protezelor se stabilesc prin ordin al ministrului. Aceste drepturi nu se impozitează.
 
ART. 30
(1) Membrii Corpului diplomatic şi consular al României care sunt delegaţi, detaşaţi sau trecuţi temporar în altă funcţie îşi păstrează salariul de încadrare brut lunar şi celelalte drepturi prevăzute de lege. În cazul în care detaşarea sau trecerea temporară în altă activitate se face la o funcţie la care este stabilit un salariu de bază mai mare, membrii Corpului diplomatic şi consular detaşaţi sau trecuţi temporar în altă funcţie beneficiază de acest salariu şi de celelalte drepturi ce se acordă personalului de la locul de muncă respectiv. Dacă trecerea temporară în altă activitate are caracter de sancţiune disciplinară, prevederile prezentului alineat nu se aplică.
(2) Drepturile ce se acordă pe timpul detaşării sau trecerii temporare într-o altă funcţie se suportă de instituţiile în care persoana în cauză îşi desfăşoară activitatea.
 
ART. 31 
(1) Persoanelor detaşate în Ministerul Afacerilor Externe li se acordă, pe perioada detaşării, gradul şi funcţia diplomatică, prin asimilarea vechimii în funcţii cu studii superioare cu vechimea prevăzută pentru gradele diplomatice sau consulare din Statutul Corpului diplomatic şi consular al României.
(2) Persoanele detaşate în Ministerul Afacerilor Externe, care dobândesc calitatea de membru al Corpului diplomatic şi consular al României, pe perioada detaşării vor fi salarizate în condiţiile prezentei legi, cu excepţia categoriilor de personal care, potrivit legilor speciale, beneficiază de drepturi salariale mai avantajoase.
 
ART. 32
(1) Unitățile trimițătoare sunt obligate să asigure pregătirea corespunzătoare a personalului înaintea plecării la post în străinătate, precum şi instruirea, cu ocazia venirii în ţară în vederea efectuării concediului de odihnă.
(2) Perioadele de pregătire, pe categorii de funcţii, se stabilesc de către unităţile trimiţătoare, ţinându-se seama de specificul activităţii, precum şi de faptul dacă persoana în cauză a mai fost sau nu la post în străinătate, fără a depăşi 60 de zile calendaristice, pentru ambasadori, şi 30 de zile calendaristice, pentru restul personalului.
(3) Pe perioada de pregătire şi instruire în vederea trimiterii în misiune permanentă în străinătate, personalul beneficiază de salariul de bază în lei corespunzător funcției pe care este încadrat în ţară, la care se pot adăuga sporuri sau indemnizații stabilite prin prezenta lege, după caz.
(4) Pe perioada de pregătire şi instruire, cu ocazia venirii în ţară în vederea efectuării concediului de odihnă sau în interes de serviciu, personalul beneficiază de toate drepturile salariale aferente funcției de încadrare în țară.
 
ART. 33 
(1) Ministerul Afacerilor Externe poate să aprobe ca misiunile diplomatice, oficiile consulare şi institutele culturale româneşti din străinătate să contracteze, în limita bugetului aprobat, fără afectarea schemei de personal aprobate activităţii de bază şi a fondului de salarii al ministerului, persoane fizice, cetăţeni români sau străini, de pe plan local ori persoane nesalariate din cadrul acestor reprezentanţe, cu respectarea legislaţiei din ţara respectivă. Sumele acordate pentru activitatea prestată se stabilesc în raport cu nivelul studiilor, cu munca depusă şi cu timpul efectiv lucrat, iar cuantumul net al acestora nu poate depăşi cuantumul salariilor în valută acordate membrilor misiunilor diplomatice, oficiilor consulare şi institutelor culturale româneşti din străinătate calculate prin raportare la nivelul coeficienţilor prevăzuţi în Nomenclatorul funcțiilor și coeficienților de ierarhizare pentru determinarea salariilor de bază în străinătate.
(2) Pe perioada cât soţiile/soţii nesalariate/nesalariaţi prestează activităţi în condiţiile alin. (1), personalul nu beneficiază de indemnizaţiile prevăzute în prezenta lege pentru soţiile/soţii nesalariate/nesalariaţi.
(3) În situaţia în care personalul încadrat la misiuni îndeplineşte, în afara orelor de program, pe o durată mai mare de 30 de zile consecutive, şi atribuţii care revin unor posturi vacante din schema reprezentanţei respective sau a altei reprezentanţe din ţara de reşedinţă, cu aprobarea conducerii unităţii trimiţătoare, acesta beneficiază de o indemnizaţie reprezentând 25% din salariul în valută al funcţiei pe care este încadrat.
 
ART. 34 
(1) În situaţii deosebite, determinate de apariţia unor riscuri de securitate, care impun chemarea de urgenţă în ţară, în regim voluntar sau obligatoriu, pe o durată stabilită de către ministrul afacerilor externe, a personalului misiunilor diplomatice, oficiilor consulare, institutelor culturale româneşti din străinătate şi a membrilor de familie ai acestuia care se află în întreţinere permanentă în străinătate, cheltuielile pentru transportul internaţional al acestora sunt suportate de către unitatea trimiţătoare.
(2) Pe durata situaţiilor prevăzute la alin. (1), dar nu mai mult de 60 de zile, se menţin drepturile lunare în valută şi în lei de care beneficiază personalul trimis în misiune permanentă în străinătate.
(3) Prevederile alin. (1) şi (2) se aplică şi în cazul în care se impune chemarea de urgenţă în ţară doar a membrilor de familie ai titularului postului, aflaţi în întreţinere permanentă în străinătate sau a personalului ne-esențial stabilit de șeful misiunii.
 
ART. 35
(1) Unităţile trimiţătoare sunt obligate ca, în vederea asigurării unei activităţi continue a reprezentanţelor din străinătate, să ia măsurile necesare ca atribuţiile ce revin personalului existent la post să fie transmise cu maximum de operativitate personalului care preia aceste atribuţii.
(2) Pe perioada de predare-primire a atribuţiilor, atât personalul care predă, cât şi personalul care primeşte beneficiază, pentru el şi pentru membrii săi de familie, de drepturi în valută şi în lei, după caz, în cuantumul şi în condiţiile stabilite prin prezenta lege.
(3) În vederea ducerii la îndeplinire a obligaţiei prevăzute la alin. (1), unităţile trimiţătoare vor stabili durata maximă de predare-primire a atribuţiilor, fără a depăşi 15 zile.
 
ART. 36
(1) Personalului trimis în misiune permanentă în străinătate i se aplică, pe perioada în care îşi desfășoară activitatea la misiunile diplomatice, oficiile consulare şi institutele culturale românești din străinătate, creşterile salariale aplicate la salariile de încadrare în lei, în ţară.
(2) Unităţile trimiţătoare suportă integral contribuţiile prevăzute de lege pentru angajat şi pentru angajator, calculate în raport cu drepturile salariale corespunzătoare funcţiei pe care personalul este încadrat în ţară, respectiv, stagii de cotizare utile la stabilirea pensiei, cu plata de către unitatea trimiţătoare a contribuţiei la sistemul public de pensii.
 
ART. 37 
(1) Gestiunea sistemului de salarizare a personalului reglementat prin prezenta lege se asigură de către ordonatorul principal de credite, cu încadrarea în resursele financiare alocate anual şi în numărul de posturi, aprobate potrivit legii.
(2) Pentru personalul încadrat în Ministerul Afacerilor Externe cu raport de muncă, registrul general de evidență a salariaților se înființează, se completează și se păstrează, în format electronic, la nivelul compartimentului de resurse umane din cadrul Ministerului Afacerilor Externe și cuprinde informațiile prevăzute la art. 4 alin. (2) din Hotărârea Guvernului nr. 295/2025 privind Registrul general de evidență a salariaților - REGES-ONLINE.
 
ART. 38
(1) Soţul/soţia care însoţeşte personalul trimis în misiune permanentă în străinătate şi căruia/căreia i se suspendă raporturile de muncă sau raporturile de serviciu pe perioada respectivă beneficiază de stagii de cotizare utile la stabilirea pensiei, cu plata de către unitatea trimiţătoare a contribuţiei la sistemul public de pensii, la nivelul ultimului salariu avut înaintea plecării. Baza lunară de calcul a contribuţiei nu poate depăşi plafonul de trei salarii de bază minime brute pe ţară.
(2) La încheierea misiunii permanente a personalului, soţul/soţia care l-a însoţit la post are dreptul să solicite reintegrarea la autoritatea sau instituţia publică, regia autonomă sau societatea naţională la care a fost încadrat/încadrată. Reintegrarea se acordă de drept solicitantului.
(3) Dacă reintegrarea soţului/soţiei nu este posibilă în termen de 90 de zile calendaristice de la data încheierii misiunii, salariatul unităţii trimiţătoare beneficiază de o indemnizaţie lunară de sprijin, la nivelul salariului de bază minim brut pe ţară, garantat în plată, pe o perioadă de maximum 6 luni.
 
ART. 39 
Drepturile salariale ale reprezentanţilor speciali ai statului român, trimişi în misiuni permanente sau temporare în străinătate, se stabilesc prin hotărâre a Guvernului.
 
ART. 40
Celelalte categorii de personal angajate în cadrul Ministerul Afacerilor Externe și în cadrul instituțiilor subordonate acestuia, beneficiază de toate drepturile bănești, patrimoniale și nepatrimoniale şi obligaţiile prevăzute pentru membrii Corpului diplomatic şi consular al României.

